ก๊วนหุ้น‘TTA’ร้องเรียนกลต.ชี้ถือจริง10%
กองทุนแอทลาสร่อนจดหมายถึง ก.ล.ต. และตลาดหลักทรัพย์ ยันถือหุ้น TTA 10%จริง รายย่อยนัดเคลียร์
10 ส.ค. 2554

กองทุนแอทลาสร่อนจดหมายถึง ก.ล.ต. และตลาดหลักทรัพย์ ยันถือหุ้น TTA 10%จริง รายย่อยนัดเคลียร์
ผู้สื่อข่าวรายงานว่า กองทุนแอทลาส ได้ส่งจดหมายถึงสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) วันที่ 27 มิ.ย.ที่ผ่านมา ยืนยันว่าเป็นกลุ่มผู้ถือหุ้น บริษัท โทรีเซนไทย เอเยนต์ซีส์ (TTA) จำนวน 75 ราย ถือรวมกัน 72.21 ล้านหุ้น คิดเป็น 10.11% ข้อมูลที่ TTA อ้างว่าถือไม่ถึง 10% เป็นเหตุไม่ให้เปิดประชุมวิสามัญ จึงไม่ใช่ข้อมูลที่ถูกต้อง 
นางนงราม วงษ์วานิช รองผู้จัดการตลาดหลักทรัพย์ฯ กล่าวว่า ยังไม่เห็นจดหมายฉบับดังกล่าว แต่กรณีนี้ไม่ใช่เรื่องความไม่ถูกต้องของข้อมูลผู้ถือหุ้น แต่เป็นการรวมตัวของกลุ่มผู้ถือหุ้น และมีการเปลี่ยนแปลงโดยบางคนที่เคยเข้าร่วมเปลี่ยนใจไม่เข้าร่วม 
“ศูนย์รับฝากหลักทรัพย์สามารถตรวจสอบให้ได้ว่าถือหุ้นเท่าไหร่ โดยให้ผู้ถือหุ้นรายนั้นๆ ระบุตัวตนให้ชัดเจน และหากคิดว่าข้อมูลผู้ถือหุ้นรายใดไม่ถูกต้องก็ให้มาตรวจสอบได้” นางนงราม กล่าว
ในวันเดียวกัน ผู้ถือหุ้นรายย่อย TTA รวมตัวกันกว่า 10 คน ที่อาคารสินทร ถนนวิทยุ นายทอม เครือโสภณ นักประชาสัมพันธ์ กล่าวว่า ต้องการให้ผู้บริหาร TTAที่ถือหุ้น 4% เปิดโอกาสให้มีตัวแทนรายย่อยเข้าร่วมเป็นกรรมการบริษัท และให้ ก.ล.ต.ดูแลผู้ถือหุ้นรายย่อยใกล้ชิด
น.ส.ประกายดาว เขมะจันตรี ผู้ถือหุ้น TTA กล่าวว่า ปัญหาการสื่อสารทำให้ผู้ถือหุ้นรวมตัวกันไม่มาก จะนัดรวมตัวกันอีกครั้งและเชิญผู้บริหาร กรรมการอิสระกรรมการตรวจสอบ TTA มาชี้แจงข้อมูลให้ผู้ถือหุ้นรายย่อย หากการชี้แจงครบถ้วน จะไม่รวบรวมหุ้นเพื่อขอเปิดประชุมอีก